**Chindie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziua când pictează ore

În culori de-apus de Soare

Prinde-atâtea aurore

Și le-amestecă în zare.

De înmărmurește câmpul

Auzindu-se cum speră

Și-a uitat de toate timpul

Tremurând în atmosferă.

Șed și eu și nu știu cine

În tăcere mă îmbie:

Basmul se coboară-n mine,

Mă preling eu în chindie?

Parcă aș ședea pe ace

Și-aș întinde mâini spre zboruri

Când o pace mi se-ntoarce

Cu uimirea în fioruri.

Nu e râs și nici tristețe,

Nu sunt vise de lumină

Pur și simplu-n frumusețe

Inima mi-i arhiplină.

Vreau să fiu mai mulți deodată

Ca să despărțim frumosul

Adunându-ne în ceată

Fiecare cu prinosul.

Să simt c-orice părticică

Ce minunăție este

Vremea cu-ochi de viorică

Plăzmuită în poveste.

Însă doar cu mine-alături

În minune văd minune,

Iar splendoarea pături, pături

Cu întregul mă supune.

Înțeleg că nu se poate

Să-mi fiu singur mie geamăn

Cum și-aceste clipe toate

Sunt o seară fără seamăn...

Victor Bragagiu